b'\n_START_ARTICLE_\nPredsedni\xc5\xa1ka pala\xc4\x8da, Ljubljana\n_START_SECTION_\nZgodovina\n_START_PARAGRAPH_\nKer so bili uradi de\xc5\xbeelne vlade raztreseni po Ljubljani in jih je po\xc5\xa1kodoval tudi potres leta 1895, se je de\xc5\xbeelna vlada odlo\xc4\x8dila zgraditi novo stavbo. Pala\xc4\x8da je bila zgrajena po na\xc4\x8drtih in\xc5\xbeenirja Rudolfa Bauerja. Graditi so za\xc4\x8deli spomladi 1897, novembra 1898 so dobili prvo uporabno dovoljenje, marca 1899 pa \xc5\xa1e dokon\xc4\x8dno. Gradila je Kranjska stavbna dru\xc5\xbeba. _NEWLINE_Do leta 1918 je bil v njej sede\xc5\xbe oblasti de\xc5\xbeele Kranjske. Pozneje so bili v njej: narodna vlada, veliki \xc5\xbeupani ljubljanske oblasti, bani Dravske banovine in po drugi svetovni vojni Izvr\xc5\xa1ni svet Skup\xc5\xa1\xc4\x8dine SRS ter ustavno sodi\xc5\xa1\xc4\x8de. Po letu 1975 je bilo v njej slovensko predsedstvo, od leta 1993 pa je v njej sede\xc5\xbe predsednika republike in urad predsednika vlade.\n_START_SECTION_\nArhitektura\n_START_PARAGRAPH_\nRazse\xc5\xbena dvonadstropna stavba je zgrajena v neorenesan\xc4\x8dnem slogu. Obcestne fasade imajo pritli\xc4\x8dje in dve nadstropji, dvori\xc5\xa1\xc4\x8dna pa eno nadstropje. Glavni vhod se odpira na Pre\xc5\xa1ernovo cesto in ga krasita alegoriji mo\xc4\x8di in zakona. Kipa je izdelal dunajski kipar Josef Beyer. Ob njem je na vsaki strani stranski vhod. Vhodi so tudi z Erjav\xc4\x8deve ceste in Gregor\xc4\x8di\xc4\x8deve ulice. Vogale stavbe poudarjajo stolpi. Ima dve dvori\xc5\xa1\xc4\x8di in veliko dvorano. V notranjosti stavbe so velike slike Gojmirja Antona Kosa z motivi iz slovenske zgodovine.'